Veerkragtigheid | News24
SLEGTE goed gebeur ook met goeie mense. Dit kan ‘n ernstige ongeluk wees, of ‘n finansiële terugslag of iets dergeliks. Jy kry mense wat na sulke ervarings, skynbaar net oor die vermoë beskik om te herstel van sulke terugslae.
Hulle is veerkragtig, m.a.w hulle word gebuig maar nie gebreek nie. Hulle vind ‘n manier op weer op te staan en aan te gaan met hulle lewens.
Hulle is soos ‘n veer wat gerek het maar dan weer na sy oorspronklike posisie terugkeer.
Daar is natuurlik die een verskil: ‘n Veer wat eenmaal gerek is behou ‘n “geheue.” Word daardie veer te veel oor en oor gerek, kan dit naderhand sy veerkragtigheid verloor.
Dit is soms die rede waarom mense net nie meer verder wil aangaan nie, by wyse van spreke. Dink maar aan persone uit jou eie kring wat jy persoonlik ken.
Die een persoon gaan deur ‘n beproewing en kom net nie weer daar oor nie.
Die ander gaan deur dieselfde ervaring maar staan weer op. Die een is “veerkragtig.” Die ander nie.
Daar is baie “verklarings” hiervoor. Die een verklaring is dat dit ‘n saak is van lewensuitkyk. Die ander is dat dit te make het met mense se ondersteuningstelsel.
Die saak is egter meer kompleks as wat ons dink. Ek wil waag om te sê dat mense met ‘n godsdienstige onderbou, en dan spesifiek mense wat hul geloof in Jesus Christus bely, tog anders reageer op negatiewe gebeure.
Dit het juis dan te make met hul geloof in God waarvan Spreuke 24:16 vertel: “Al val die regverdige hoeveel keer, die Here help hom op.” Natuurlik gebruik Hy ook medemense daarvoor. Of dalk Filippense 4:13: “Ek is tot alles in staat deur Christus wat my krag gee.” Of dalk die bekende 1 Petrus 1:7: “Christene se geloof is soos goud wat deur vuur gelouter word.”
Natuurlik dan ook die bekende trooswoord in 2 Korintiërs 12:9: “My [God] se genade is vir jou genoeg.”
Mag God se genade ook altyd vir jou genoeg wees, en mag jy altyd veerkragtig bly.